b'\n_START_ARTICLE_\nPantisocr\xc3\xa0cia\n_START_PARAGRAPH_\nLa Pantisocr\xc3\xa0cia \xc3\xa9s una forma de govern teoritzada pels escriptors rom\xc3\xa0ntics Samuel Taylor Coleridge i Robert Southey vers el 1794. Es tracta d\'un govern ut\xc3\xb2pic, imaginat per fugir de la -segons els autors- corrupta societat europea de l\'\xc3\xa8poca i per fundar petites comunitats a\xc3\xafllades dirigides sota aquest sistema._NEWLINE_El mot "pantisocr\xc3\xa0cia" s\'origina de les arrels gregues de pantos- i isocratia, aix\xc3\xb2 \xc3\xa9s tothom i poder d\'iguals. S\'ajusta a la significaci\xc3\xb3 que Coleridge i Southey volien donar a les seves comunitats. Concebien un "govern d\'iguals", en el qual totes les persones tinguessin plena igualtat. Es tractava d\'un projecte d\'igualitarisme radical, marcat per les concepcions anarquistes primerenques de William Godwin, que donava suport a projectes de petites comunitats autogestionades a Am\xc3\xa8rica, on es creia possible d\'edificar una nova societat sense els vicis de la vella civilitzaci\xc3\xb3 occidental europea. Tot i que Coleridge i Southey planificaren la fundaci\xc3\xb3 d\'una comunitat als Estats Units d\'Am\xc3\xa8rica, mai s\'arrib\xc3\xa0 a dur a terme.'